For de to legofigurer, hun nænsomt havde samlet for sin søn, Shano, var væk. Shano elskede nemlig at samle Lego. Alle former for Lego. Men allerhelst Harry Potter-Lego. Derfor er der stadig svævehylder i hjemmet i Frederikshavn hvor de figurer, han har samlet, står. - Det var et møgsyn at komme ud til. I mit hoved føler jeg, at gravstedet er ødelagt nu. Jeg blev ked af det, og så blev jeg rigtig skuffet og sur. Jeg ved ikke helt, hvad jeg skal sige, jeg bliver bare helt opgivende, siger Chelina Marie Berg med et suk. 4. februar 2022 mistede hun sin søn Shano i en ulykke i Frederikshavn Svømmehal . Han blev kun 11 år gammel. Eller hun mistede ham egentligt først den 5. februar. For Shano lå i respirator, indtil lægerne vurderede at der ikke var mere at gøre. Og så blev der slukket for respiratoren. Og så var Shano væk. Siden har hun for at ære sin søn selv lært at samle Lego. Så hun kunne stille dem på Shanos gravsted. - Jeg var stolt, fordi jeg selv kunne finde ud af at samle det. Jeg gjorde det for ham, og jeg har lagt en masse tid og kærlighed i det. Der er gået tid fra min anden søn, Luka, så jeg kunne samle de her figurer. Der var bare en masse grunde til, at de skulle stå lige der. De to legofigurer, som blev stjålet var Pokémonen Pikachu og føniksfuglen. Der hang hjerter rundt om halsen på figurerne, og der stod en rød sodavand, som er blevet skiftet ud en tre-fire gange. Shano elskede nemlig rød sodavand. Pokémonen fordi Shano elskede at lege Pokémon Go, og føniksfuglen fordi Shano elskede Harry Potter. Her optræder føniksfuglen nemlig ofte. -  Det er jo bare de gaver, jeg kunne give ham, efter jeg mistede ham. Det var de sidste store gaver, som betød noget for ham. Det gav mig fred, at jeg kunne gøre noget for ham, som jeg ikke gik så meget op i før i tiden, siger Chelina Marie Berg. Og hun kommer med en opfordring til dem, som har taget figurerene. - Jeg håber, at dem, der har taget det, stiller dem tilbage. Selv min søn Luka på fire år ved, at det er forkert. Han sagde med det samme; politi skal fange tyven.

Referat:
Det var et trist syn, der mødte Chelina Marie Berg, da hun besøgte sin søns grav.